**AIŠKINAMASIS RAŠTAS**

**PRIE SPRENDIMO PROJEKTO ,, DĖL PRITARIMO PARAIŠKOS TEIKIMUI ELEKTRA VAROMŲ AUTOBUSŲ ĮSIGIJIMUI IR FINANSAVIMO UŽTIKRINIMO“**

**1. Sprendimo projekto esmė, tikslai ir uždaviniai.**

Teikiamu tarybos sprendimu prašoma pritarti vežėjo UAB „Klaipėdos autobusų parkas" paraiškos finansavimui gauti teikimui pagal Klimato kaitos programos priemonę „Miesto ir priemiestinio viešojo transporto priemonių parko atnaujinimas, skatinant naudoti elektra, biometanu, suslėgtomis gamtinėmis dujomis, suskystintomis gamtinėmis dujomis varomas transporto priemones“ ir skirti projekto įgyvendinimui užtikrinti būtinas lėšas.

Sprendimo projekto esmė – naujų elektra varomų autobusų įsigijimu, siekiama mažinanti CO2 emisijas bei oro taršą mieste, įgyvendinti 2018 m. rugsėjo 13 d. tarybos sprendimu Nr. T2-185 patvirtino darnaus judumo plano priemones bei įgyvendinti Europos Komisijos Baltosios knygos nuostatas, kuriomis Klaipėdos miesto senamiestyje nuo 2030 m. bus leidžiamas tik ekologiškų – elektrinių arba vandeniliu varomų – transporto priemonių eismas.

**2. Projekto rengimo priežastys ir kuo remiantis parengtas sprendimo projektas.**

2020 m. rugpjūčio 3 d. Lietuvos Respublikos aplinkos ministerijos Aplinkos projektų valdymo agentūra ketina skelbti kvietimą keleivių vežėjams teikti paraiškas paramai gauti iš Klimato kaitos programos pagal priemonę „Miesto ir priemiestinio viešojo transporto priemonių parko atnaujinimas, skatinant naudoti elektra, biometanu, suslėgtomis gamtinėmis dujomis, suskystintomis gamtinėmis dujomis varomas transporto priemones“. Numatomas paraiškų teikimo terminas - 2020 m. rugsėjo 1 d. Galimi pareiškėjai yra miesto ir priemiestinio viešojo transporto savivaldybių teritorijoje keleivių vežimo veiklą vykdantys juridiniai asmenys, turintys teisę vežti keleivius kompetentingų įstaigų nustatytais reguliariojo susisiekimo maršrutais. Paraiškų atrankos būdas – konkursas, paramos dydis – 55 proc., projekto įgyvendinimo terminas – 36 mėn.

UAB „Klaipėdos autobusų parkas“ siektų pagal šią priemonę įsigyti 10 vnt. elektra varomų miesto tipo autobusų. Teikiant parašką reikalinga pateikti finansavimo šaltinius pagrindžiančius dokumentus, kokie finansavimo šaltiniai ir kokiu būdu bus gaunami, todėl reikalingas tarybos pritarimas projekto finansavimo užtikrinimui.

**3. Kokių rezultatų laukiama.**

Projektas prisidėtų prie Naujos viešojo transporto rūšies Klaipėdos mieste diegimo ir vystymo gairių įgyvendinimo.

Įsigijus naujas transporto priemones, tas pats kiekis dabar naudojamų neekologiškų transporto priemonių būtų nurašytos ir sunaikintos. Tai užtikrintų oro užterštumo mažinimą ir prisidėtų prie Klimato kaitos programos uždavinių įgyvendinimo.

Pritarus projekto finansavimui būtų įgyvendinami Klaipėdos miesto savivaldybės tarybos 2018 m. rugsėjo 13 d. sprendimu Nr. T2–185 ,,Dėl Klaipėdos miesto darnaus judumo plano patvirtinimo“ patvirtinto Klaipėdos darnaus judumo plano sprendiniai bei Klaipėdos miesto savivaldybės tarybos 2018 m. balandžio 26 d. sprendimu Nr. T2-86 ,, Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ patvirtintos Klaipėdos miesto ekonominės plėtros strategijos priemonės. Taip pat būtų pasiekti 2017 m. liepos 27 d. Klaipėdos miesto savivaldybės tarybos sprendimu Nr. T2-195 „Dėl pritarimo projekto „Elektra varomo viešojo transporto naujų galimybių plėtra (depo)“ įgyvendinimui“ iškelti tikslai ir užtikrintas projekto, įgyvendinamo pagal 2014–2020 metų Europos Sąjungos finansuojamos programos „Horizontas 2020“ priemonę ELENA tęstinumas. Pagal su Europos investicijų banku pasirašytą sutartį Klaipėdos miesto savivaldybė buvo įsipareigojusi toliau vystyti ekologiško transporto diegimo mieste projektą ir investuoti ne mažiau kaip 10 kartų didesnę sumą, negu panaudota Europos investicijų banko parama Perspektyvinio naujo viešojo transporto rūšių diegimo galimybių studijos parengimui.

**4. Sprendimo projekto rengimo metu gauti specialistų vertinimai.**

Sprendimo projektas suderintas su Klaipėdos miesto savivaldybės administracijos specialistais, pastabų nėra gauta.

**5**. **Išlaidų sąmatos, skaičiavimai, reikalingi pagrindimai ir paaiškinimai.**

Preliminari vieno elektra varomo autobuso įsigijimo kaina – 500 tūkst. Eur.

Bendra preliminari projekto vertėje – 5,0 mln. Eur, iš jų: preliminari paramos (ES lėšų) suma (55 proc.) – 2,75 mln. Eur, projekto vykdytojo prisidėjimas (45 proc.) – 2,25 mln. Eur.

**6. Lėšų poreikis sprendimo įgyvendinimui.**

Konkurso būdu patvirtinus UAB „Klaipėdos autobusų parkas“ paraišką elektrinių autobusų įsigijimo finansavimui gauti, Klaipėdos miesto savivaldybei reikėtų prisidėti ne mažiau kaip 2,25 mln. Eur (45 proc.). Prisidėjimo lėšos galėtų būti skirtos iš pajamų, gautų pakeitus automobilių parkavimo rinkliavos įkainius. Prisidėjimas galėtų būti įformintas tiksliniu akcininko įnašu didinant bendrovės įstatinį kapitalą ir išleidžiant papildomą bendrovės akcijų emisiją. Reikalingos lėšos būtų planuojamos 2021-2023 m. strateginiame veiklos plane ir einamųjų metų biudžetuose.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įgyvendinami Klaipėdos miesto savivaldybės sprendimai dėl ekologiško transporto diegimo mieste, užtikrinami įsipareigojimai dėl oro taršos mažinimo.

Neigiamos pasekmės – neigiamų pasekmių nenumatoma.

PRIDEDAMA:

1. UAB „Klaipėdos autobusų parkas“ raštas Nr.324, 2 lapai.
2. Klimato kaitos programos priemonės „Miesto ir priemiestinio viešojo transporto priemonių parko atnaujinimas, skatinant naudoti elektra, biometanu, suslėgtomis gamtinėmis dujomis, suskystintomis gamtinėmis dujomis varomas transporto priemones“ valstybės pagalbos schema, 5 lapai.

Projektų skyriaus vedėja Elona Jurkevičienė